

Trg francoske revolucije 7

1000 Ljubljana

Spletna stran: [www.srebrna-nit.si](http://www.srebrna-nit.si/)

V Ljubljani, 18. 2. 2025

**POROČILO O DELU DRUŠTVA SREBRNA NIT – ZDRUŽENJA ZA DOSTOJNO STAROST V LETU 2024**

Društvo Srebrna nit – združenje za dostojno starost deluje kot prostovoljno, samostojno, nepridobitno združenje fizičnih oseb, povezanih zaradi reševanja strokovnih in socialno - humanitarnih problemov ter razvoja na področju skrbi za starejše ob upoštevanju statuta društva in skladno z Zakonom o društvih. Društvo ima od 2021 status društva v javnem interesu na področju varstva starejših pred diskriminacijo.

Društvo Srebrna nit – Združenje za dostojno starost je pravna oseba zasebnega prava. Njeno ime je Srebrna nit – Združenje za dostojno starost. Polno ime društva je Društvo Srebrna nit – Združenje za dostojno starost, skrajšano ime društva je Društvo Srebrna nit.

Društvo deluje kot subjekt civilne družbe, tvorijo ga prostovoljci z različno izobrazbo, znanji in izkušnjami. Sodelujemo z vsemi, ki želijo delati v dobro ter za potrebe in interese starejših. Smo zagovorniki starejših in se odzivamo na kršitve pravic starejših.

Sedež Društva Srebrna nit je v Ljubljani, naslov sedeža Društva Srebrna nit je Trg francoske revolucije 7, 1000 Ljubljana.

Matična številka: 4111478000

Davčna številka: 23454539

TRR pri Delavski hranilnici: SI56 6100 0002 1200 667

**Spletna stran**: [www.srebrna-nit.si](http://www.srebrna-nit.si/)

**Elektronski naslov**: [srebrna.nit@gmail.com](mailto:srebrna.nit@gmail.com)

**Facebook stran**: Srebrna nit – Združenje za dostojno starost.

Združenje je bilo ustanovljeno na občnem zboru 19. 12. 2018 in registrirano 9. januarja 2019. Pred tem je leto dni delovalo brez urejenega statusa društva.

**Organi Društva Srebrna nit** so:

1. Občni zbor: vsi člani in članice društva

2. Izvršni odbor: mag. Bojana Cvahte, Danica Jordan, Darinka Klemenc, Biserka Marolt Meden, Silvija Novak, dddr. Andrej Pleterski, dr. Brigita Skela Savič, Franci Perčič, Blanka Šetinc, dr. Marina Tavčar Kranjc, Neva Železnik (abecedni vrstni red).

Mag. Irena Žagar, predsednica

Dr. Marina Tavčar Krajnc, namestnica predsednice

3. Nadzorni odbor: Nevenka Dobljekar, Dragan Grgič (predsednik), Pavla Rapoša Tajnšek

4. Častno razsodišče: Ana Cajnko, Stanislava Kosirnik in Vesna Miletić

Sredstva za delovanje Društva Srebrna nit so bili prostovoljni prispevki in donacije.

Na dan 9. 2. 2025 je bilo v Društvo Srebrna nit včlanjenih 269 članov in članic, pri čemer je bilo v letu 2024 in januarju 2025 evidentiranih 19 novih članov in članic, izstopilo pa je 5 članic in članov.

Starejši so v Sloveniji že dolgo ena od najbolj ranljivih, hkrati pa tudi najbolj številčna skupina družbe. Tudi v letu 2024 so se soočali s številnimi problemi: slab ekonomski položaj zaradi nizkih pokojnin, odvisnost od socialnih transferjev, težave z (ne)dostopnostjo zdravstvenih storitev, nezadostne kapacitete v domovih starejših (DSO), podaljševanje čakalnih vrst za bivanje in oskrbo v DSO, nedostopnost pomoči na domu in dolge čakalne dobe na to pomoč, pomanjkanje negovalnih bolnišnic in nezadostna paliativna oskrba, diskriminacija in segregiranost starejših v različnih oblikah (zaradi slabše digitalne pismenosti in dostopa do digitalnih naprav, nasilje nad starejšimi...). Društvo Srebrna nit je bilo vse leto aktivno v vlogi zagovornika starejših.

Stik s članstvom in vsemi zainteresiranimi smo zagotavljali s pomočjo tehnologije in na daljavo (telefonski kontakti, e-sporočila, online povezanost ...), pa tudi s klasično pošto. Relativno pogosto je društvo prejemalo sporočila starejših in njihovih sorodnikov ali drugih bližnjih oseb z vprašanji in prošnjami za svetovanje in pomoč, iz katerih je mogoče sklepati, da starejši nimajo informacij, kam se lahko obračajo s svojimi težavami, stiskami in vprašanji. Socialna mreža institucij, ki bi jim lahko pomagale, pa tudi posameznikov, je šibka, še šibkejše pa je učinkovito javno seznanjanje s kanali, ki bi jih bilo mogče uporabiti, ko jo starejši potrebujejo.

Izvršni odbor SN je v času po občnem zboru odločal na šestih (6) sejah, ena je potekala še na starem naslovu Vipotnikova 13 v Ljubljani, ena seja je bila izpeljana online, štiri pa na naslovu Dunajska 101, v prostorih Mestne četrti Bežigrad. Na navedenem naslovu ima Društvo Srebrna nit na voljo tudi majhen pisarniški prostor z možnostjo hrambe arhiva ter opravljanja osnovnih administrativnih del in po dogovoru s Službo za lokalno samoupravo MOL možnost uporabe sejne sobe. Sprotna komunikacija med člani IO SN je potekala telefonsko in z uporabo e-pošte ter z občasnimi osebnimi srečanji članov/članic.

**V letu 2024 sta bila izpeljana dva volilna korespondenčna občna zbora:**

* Prvi volilni občni zbor je potekal od 1. 3. 2024 do 10. 3. 2024.

(Potrditev vseh poročil za leto 2023, sprejem programskih usmeritev za delo

ter finančnega načrta za leto 2024 ter izvolitev organov društva: Izvršnega

odbora (12 članic in članov), Nadzornega odbora (predsednik in 2 članici) in

Častnega razsodišča (3 članice). Zaradi težav z izpeljavo kandidacijskega

postopka po razrešitvi predsednice Anite Caruso ni bila izvoljena nova

predsednica, začasno do njene izvolitve je prevzela vodenje SN

namestnica predsednice dr. Marina Tavčar Krajnc.

* Drugi volilni občni zbor je potekal od 26. 6. 2025 do 2. 7. 2025.

(Izvolitev predsednice mag. Irene Žagar, potrditev predloga za častno članico Biserko Marolt Meden, potrditev sprememb Statuta društva.)

**Številne zahteve in prizadevanja Srebrne niti ostajajo neuresničeni ali delno uresničeni, zato jih ohranjamo in so umeščeni med temeljne usmeritve prihodnjega delovanja.**

1. **Pobuda za ustanovitev Varuha starejših**

Pobuda ostaja aktualna, potreba po ustanovitvi institucije Varuha starejših v Slovenji je še bolj izpostavljena. Argumenti, ki jih je Srebrna nit javno navajala in predočila vladi RS še pred koncem mandata 2022, ostajajo in prav tako zahteva po ustanovitvi Varuha starejših. V začetku leta 2023 smo pobudo naslovili na Ministrstvo za pravosodje. Prejeli smo pozitiven odgovor, zgodilo se ni nič. Pobuda je bila 17. 11. 2024 (in kasneje še 14. 1. 2025) obnovljena z javnima pismoma naslovnikom (Varuh človekovih pravic, Vlada RS, Ministrstvo za solidarno prihodnost, Ministrstvo za zdravje, Ministrstvo za delo, družino, socialne zadeve in enake možnosti, Skupnost socialnih zavodov Slovenije) in medijem, saj sodimo, da problematika starejših prehaja iz akutnosti v kronično obliko in da se noben organ ali institucija ne ukvarja z njo sistematično in kontinuirano. Dejansko je bila potreba za samostojnega varuha pravic starejših javno predstavljena že v okviru Festivala za tretje življenjsko obdobje jeseni 2024 (F3ŽO) in v novembru 2024, kjer je bila Srebrna nit aktivno udeležena v posameznih tematskih delovnih srečanjih (vodenje ali sodelujoče govorke: Darinka Klemenc, Irena Žagar, Biserka Marolt Meden). Izpostavili smo tudi problematiko dolgotrajne oskrbe in naslavljanja starejših v javni komunikaciji.

Slovenija se sooča z naglo starajočim se prebivalstvom, vsak peti prebivalec ali prebivalka je starejši\_a od 65 let. Zaradi nenehnega slabšanja njihovega položaja bo društvo Srebrna nit še naprej vztrajalo pri izražanju zahtev za ustanovitev instituta samostojnega Varuha starejših. Razlogi za ustanovitev so predvsem: slabša obravnava starejših v zdravstvu, nedostopnost pravic dolgotrajne oskrbe ter njihova nezadostna socialna in finančna zaščita - številni se v Sloveniji s pokojnino komaj preživljajo in revščina v vseh oblikah narašča. Beležimo vse več starizma in diskriminacije starejših na vseh področjih življenja. Velikemu delu starejšega prebivalstva v Sloveniji grozita revščina in socialna izključenost.

1. **Pobuda za oblikovanje Ministrstva za starejše**

Pobuda doslej ni bila realizirana.

2023 je bilo sicer ustanovljeno Ministrstvo za solidarno prihodnost (MSP), katerega pomembno področje delovanja je ukvarjanje s položajem in problemi starejših (dolgotrajna oskrba, stanovanjska problematika ...).

Žal je v sedanji organizaciji dela vlade RS skrb za starejše še naprej razpršena med več ministrstev: Ministrstvo za solidarno prihodnost, Ministrstvo za delo, družino, socialne zadeve in enake možnosti, Ministrstvo za zdravje, Ministrstvo za digitalno preobrazbo, Ministrstvo za finance ... Med navedenimi ministrstvi so aktivnosti večkrat neusklajene, razpršene, se podvajajo ali je katera izmed pomembnih tudi spregledena.

Srebrna nit zato zagovarja stališče, da potrebujemo posebno ministrstvo za starejše, kar bi lahko postalo v prihodnje primeren okvir za celovito reševanje njihovih problemov.

1. **Svetovanje po telefonu in e-pošti**

Naloga je stalna, saj se potrebe pojavljajo sproti in največkrat nenačrtovano. V zadnjem obdobju se ljudje več poslužujejo spletne komunikacije, predvsem e-pošte.

Telefonskih klicev v letu 2024 ni bilo veliko, vsekakor bistveno manj kot v preteklosti. Povečuje se število e-sporočil - mnenj ali konkretnih vprašanj. Na vsa konkretna vprašanja odgovorimo v najkrajšem možnem roku, žal pa večkrat ne moremo zagotoviti potrebne pomoči, ampak lahko le svetujemo, kam bi se bilo mogoče obrniti. Klici prihajajo iz vse Slovenije, iz njihove vsebine lahko sklepamo, kateri so veliki problemi starejših in njihovih sorodnikov.

Na nas se obračajo sorodniki oseb, vključenih v institucije, ki menijo, da so tem kršene pravice, da pomanjkanje kadra vpliva na izvajanje storitev in njihovo kakovost, da jih zanemarjajo ali celo zlorabljajo. Klicatelji pogrešajo strokovni nadzor ter vzpostavljen ustrezen način sporočanja informacij o dogajanju v domovih, prav tako si želijo urejen sistem pritožb. Posamezniki kličejo, ker potrebujejo pomoč, ker ne zmorejo več, a hkrati nimajo možnosti poiskati sistemske pomoči, včasih pa jih niti ne poznajo. Beležili smo klice zaradi predolgih čakalnih vrst za pridobitev pomoči na domu ali v povezavi s sprejemom v socialnovarstveni zavod oz. pregled pri zdravniku, tudi zaradi prehitrega odpusta iz bolnišnice v nepripravljeno/neustrezno domače okolje. Problem pomanjkanja negovalnih bolnišnic se zelo hitro povečuje in postaja kroničen. Izpostavljeni so bili tudi problemi nasilja nad starejšimi, verbalnega, tudi fizičnega, diskriminacije in različnih oblik starizma. Nove so pripombe na dostopnost posameznih institucij za slabše pomične osebe, med drugim nedostopa do lekarn z avtomobilom, posebej v mestnih jedrih.

Po objavi javnega pisma o vdovskih pokojninah se je večje število vprašanj, ki smo jih prejeli, nanašalo prav na to problematiko.

1. **Prizadevanja za vložitev Zakona o pomoči pri prostovoljnem končanju življenja (ZPPKŽ)**

Posebno in zaradi obsežnosti dela od ostalih aktivnosti ločeno kategorijo v letu 2024 je predstavljalo komuniciranje z javnostmi, povezano s kampanjo za zbiranje podpisov volivk in volivcev v podporo Zakonu o prostovoljni pomoči za končanje življenja (ZPPKŽ). Za potrebe javne komunikacije je bila zadolžena posebna delovna skupina članov in članic SN, dopolnjena z zunanjimi sodelavci. Dejavnost je bila financirana iz namenskih sredstev, zbranih z donacijami. Vključevala je PR sporočila, uporabo e-orodij, tiskovne konference, javne predstavitve, sodelovanje s parlamentarnimi strankami, samostojno pripravo na posvetovalni referendum. Zakonski predlog, ki ga je pripravila delovna skupina Srebrne niti, je bil v Državnem zboru formalno zavrnjen, hkrati pa je bila sprejeta odločitev za razpis posvetovalnega referenduma. Zato smo takoj začeli z intenzivnimi pripravami na referendumsko kampanjo, ki so obsegale širok nabor dejavnosti, od postavitve komunikacijskih strategij do prenove spletne strani [mojezivljenje.si](http://mojezivljenje.si). V referendumski kampanji je SN nastopala v vlogi organizatorja, kar je bilo deležno velike medijske pozornosti in je na vrhuncu referendumskih priprav pomenilo dva do tri javne nastope dnevno. Po uspešnem zaključku referenduma, kjer je večina volivk in volivcev podprla uzakonitev pomoči pri prostovoljnem končanju življenja (ZA podporo glasovalo 54,89 % volivcev in volivk), se je začelo delo pri dopopolnjevanju predloga zakona o PPKŽ, ki naj bi bil vložen kot poslanski zakon. Srebrna nit je bila sprejeta kot četrti partner, poleg treh koalicijskih strank. Za izhodišče je bil v pripravi sprejet prvotni predlog zakona Srebrne niti. Dodanih je bilo več manjših sprememb, ki so zakon nomotehnično izboljšale ali odpravile nekatere dvoumnosti. Glavna sprememba je bila opustitev oz. izločitev iz besedila izjemne situacije, kar bi omogočalo evtanazijo.

Novi predlog tako ne vsebuje več evtanazije, ampak samo še pomoč pri samousmrtitvi. To je vzelo mnogo vetra iz jader nasprotnikov zakona, pridobili pa smo nove podpornike, ki sedaj presojajo zakon kot sprejemljiv. Do konca leta 2024 smo oblikovali nov predlog, ki je bil v januarju 2025 vložen v zakonodajni postopek. V obravnavo bo prišel po sprejetju Zakona o zdravstveni dejavnosti. Podpira ga dovolj poslank in poslancev, da bo lahko sprejet. Pripravljeni smo tudi na morebitni naknadni zakonodajni potrditveni refrendum in se nanj pripravljamo.

1. **Javna pisma**

Nadaljevali smo s pisanjem in objavo javnih pisem,s katerimi posredujemo svoja stališča o akutnih problemih starejših, jih naslavljamo na odločevalce, ki bi lahko in morali ukrepati, ker bi s svojimi odločitvami lahko relativno hitro in učinkovito odpravili ali vsaj zmanjšali probleme, stiske in težave. Z javnimi izjavami poskuša SN tudi ozaveščati javnost in dolgoročno prispevati k njeni aktivaciji.

**Ponovno lahko zapišemo svojo ugotovitev, da so odzivi odločevalcev (pre)pogosto mlačni, ohlapni, brez jasnih zavez o urejanju problemov, ali pa odzivov v nekaterih primerih sploh ni.**

Objavljamo listo javnih objav 2024 z vsebinami:

1. Presoja etičnosti zdravnikov in zobozdravnikov z vidika Kodeksa zdravniške etike, 29. 2. 2024
2. Velik prepad med deklarativno izraženimi in v Ustavi RS zapisanimi pravicami ter dejansko obravnavo na področju zdravstvenega varstva, 29. 2. 2024
3. Poziv Zdravniški zbornici Slovenije: Predlog za obravnavo medijskih objav dr. R. Komadine in dr. A. Forte, 28. 5. 2024
4. Stop nasilju nad starejšimi v vseh oblikah, v vseh okoljih,14. 6. 2024
5. Pasti digitalizacije in starejši, 1. 7. 2024
6. Potreba in pravica starejših do mobilnosti, 8. 7. 2024
7. Poletna vročina in skrb za starejše, 25. 8. 2024
8. Izjava SN ob svetovnem dnevu varnosti pacientov, 16. 9. 2024
9. V skrbi za starejše, posebej za revne, SN opozarja 21. 10. 2024
10. V SN opozarjamo na vedno večje stiske starejših, zato ponovno predlagamo ustanovitev samostojnega Varuha pravic starejših, 17. 11. 2024
11. Sporočilo SN ob mednarodnih dnevih nasilja nad ženskami, 4. 12. 2024
12. **Druge pomembne aktivnosti**

Sebrna nit je v letu 2024 aktivno s pripombami sodelovala v javni razpravi glede **Zakona o zdravstveni dejavnosti** ter se pridružila **ustavni pobudi Glasu ljudstva** v zvezi z dopustitvijo dobička v DSO.

Zagotovo je potrebno v poročilu posebej izpostaviti še uspešna prizadevanja SN za **podaljšanje roka za uveljavitev zagotovljenih vdovskih pokojnin** in določitev obveznosti, da se izvede postopek po uradni dolžnosti v primerih, ko je na voljo dovolj podatkov.

1. **Sodelovanje z ministrstvi**

**MDDSZE in MSP**

Če je bilo sodelovanje z obema navedenima ministrstvoma obsežno in konstruktivno v letu 2023, potem za leto 2024 tega ni mogoče trditi. Nadaljevalo se je predvsem v obliki javnih pisem Srebrne niti, povsem umanjkala pa so srečanja, kamor nas ministrstvi nista več vabili.

**Ministrstvo za zdravje**

Neposredno sodelovanje je povsem zamrlo, zato nameravamo v najkrajšem možnem času zaprositi za srečanje s predstavniki MZ ter še na ta način predočiti največje probleme zdravstvenega varstva starejših.

1. **Sodelovanje z drugimi organizacijami**

V letu 2023 smo nadaljevali sodelovanje s **Skupnostjo socialnih zavodov Slovenije** in se medsebojno informirali ter po potrebi usklajevali aktivnosti.

Prav tako smo sodelovali s **Festivalom za tretje življenjsko obdobje (F3ŽO),** kamor smo se aktivno vključili.

Sodelovali smo z **Zvezo društev upokojencev Slovenije** in **Sindikatom upokojencev Slovenije.** V Srebrni niti podpiramo ureditev pokojnin na način, s katerim bi te zagotavljale dostojno življenje v starosti. Zato se zavzemamo, da se z ustrezno pokojninsko reformo zagotovi sistemske rešitve, ki so v pripravi že (pre)dolgo.

Srebrna nit podpira tudi prizadevanja **Zbornice zdravstvene in babiške nege Slovenije – Zveze strokovnih društev medicinskih sester, babic in zdravstvenih tehnikov Slovenije (Z - Z),** predvsem na področju potrditve novih kadrovskih standardov in normativov na področju zdravstvene nege, ki so pripravljeni, usklajeni, a jih minister še ni podpisal.

Sodelovali smo v aktivnostih civilne iniciative **Glas ljudstva,** kjer je Srebrno nit največ zastopala dr. Brigita Skela Savič.

1. **Spletna stran in FB profil Srebrne niti**

Objavljala je Biserka Marolt Meden, ob podpori Jureta Klemenca.

Obe možnosti bo nujno potrebno okrepiti in enega/eno ali več veščih članov/članic zadolžiti za sprotno objavljanje vseh aktivnosti, o katerih želimo obveščati člane in članice, pa tudi širšo javnost. V teku so pogovori za pomoč pri urejanju spletne strani.

1. **Mediji**

Poleg javnih izjav, posredovanih medijem, so bili odmevni prispevki in izjave v medijih predsednice mag. Irene Žagar, dr. Brigite Skela Savič, Darinke Klemenc, dddr. Andreja Pleterskega, dr. Dušan Kebra.

Sodelovali smo z večino tiskanih in elektronskih medijev v Sloveniji, tako v informativnih oddajah z izjavami.

Neva Železnik s svojimi novinarskimi prispevki skrbi za odmevnost delovanja SN, z zapisi v revijah Jana in Vzajemnost pa ozavešča širšo javnost o položaju starejših ter o odnosu družbe do njih.

Glede na to, da je Slovenija izrazito starajoča se družba, je pričakovano, da se povečuje tudi zanimanje za starejše. In to ne velja le za starejše same zaradi reševanja lastnih problemov in stisk, temveč tudi srednjo generacijo (pa v nekaterih primerih tudi že mlajša), ki boleče občuti pomanjkanje mest v institucijah in ustrezno urejeno oskrbo na domu, kadrovsko podhranjenost in podplačanost zaposlenih, dosedanjo sistemsko neurejenost področja dolgotrajne oskrbe, zasilne in neprimerne rešitve. Kakovostne možnosti za ureditev preživljanja tretjega življenjskega obdobja so bile doslej vse preveč redke.

Veliko nagovarjanja medijskih hiš ni več potrebno, saj si je Srebrna nit že pridobila zaupanje in mediji se velikokrat obrnejo na Srebrno nit, ker želijo pridobiti naša stališča o aktualnih temah, povezanih s starejšimi.

**Zaključek**

**Jedro vseh prizadevanj Društva Srebrna nit je zahteva in prizadevanje za dostojno starost in krepitev javnega socialnovarstvenega in zdravstvenega sistema.**

**Svojo neformalno civilnodružbeno vlogo zagovornika starejših** smo s svojimi aktivnostmi krepili, saj sodimo, da je to ena od bistvenih nalog Srebrne niti. Ocenjujemo, da so naša usmeritev in aktivnosti pravilne, da odražajo potrebe in pričakovanja starejših, da smo bili večkrat glasni in javno prepoznavni s svojimi zahtevami in argumenti. Svoja stališča smo ne glede na težavnost problemov izražali strpno, prizadevali smo si za kulturo dialoga tudi takrat, ko smo bili nezadovoljni in jezni. Še vedno velja, da nas odločevalci, predvsem tisti najpomembnejši (parlament, vlada, resorna ministrstva, politične stranke ...), premalo slišijo in se ne odzivajo dovolj hitro, ne vedno primerno, včasih tudi sploh ne.

Od 2022 imamo možnost, da lahko zaprosimo članstvo in podpornike, da namenijo 1 odstotek svoje dohodnine Srebrni niti, ker je uvrščena na seznam NVO upravičenih do participacije iz naslova dohodnine. Informacije o tej možnosti smo še premalo razširjali, zato bo smiselno okrepiti aktivnosti za pridobivanje sredstev iz tega vira. Posebej nas je razveselila donacija zaposlenih na Kemijskem inštitutu, ki so se zanjo samostojno odločili, ker v SN prepoznavajo pomembne potenciale za dostojno življenje starejših v Sloveniji.